ג'ייקוב קולייר

ג'ייקוב קולייר (באנגלית: Jacob Collier; נולד ב-2 באוגוסט 1994) הוא רב-נגן, זמר, מלחין, מעבד ומפיק מוזיקלי אנגלי. יצירתו חוצת הז'אנרים משלבת אלמנטים של ג'אז, גוספל, א-קפלה, R&B וסגנונות נוספים לצד השפעות ממוזיקה קלאסית, וכוללת שימוש נרחב ברה-הרמוניזציה ומיקרוטונאליות. זוכה שבעה פרסי גראמי, נכון ל-2025.

 ביוגרפיה 
 ילדות 
נולד באוגוסט 1994 וגדל בפינצ'לי שבצפון לונדון. הוריו התגרשו כשהיה בן 10 ומאז גדל עם שתי אחיותיו הקטנות אצל אמו סוזי, כנרת, מנצחת ומורה למוזיקה באקדמיה לצעירים של האקדמיה המלכותית למוזיקה. קולייר החל לנגן בכלים שונים בגיל צעיר מאוד, ובגיל שש קיבל לראשונה אורגן של קסיו ותוכנת קיובייס והחל להקליט ולעבד ביצועים הרמוניים.

בגיל תשע שיחק קולייר את דמותו של "טים הקטן" בסרט "מזמור חג המולד: המחזמר" בבימויו של ארתור אלן סיידלמן. מגיל שמונה ועד גיל שלוש עשרה למד לשיר וכילד ביצע תפקידי סופרנו אחדים ביצירות קלאסיות, בהן חליל הקסם של מוצרט ו-The Turn of the Screw של בנג'מין בריטן, חוויות שהשפיעו בהמשך על ההבנה והשימוש שלו בהרמוניה. כנער למד מוזיקה בבית הספר פרסל למוזיקאים צעירים ותקופה קצרה באקדמיה המלכותית למוזיקה.

 פריצה ותחילת הקריירה 
בשנת 2011 החל קולייר להעלות ליוטיוב גרסאות כיסוי לשירים פופולריים, בהן עיבד, שר וניגן בכל הכלים. בסרטונים הפיעה דמותו של קולייר במסך מפוצל לחלונות שונים, שר את התפקידים ההרמוניים השונים בעיבוד. הסרטונים הפכו אט אט לוויראליים; ב-2013 זכה העיבוד שהקליט לשיר "Don't You Worry 'bout a Thing" של סטיבי וונדר להצלחה מיידית, ובעקבותיו נוצר קשר עם הג'אזיסטים הבולטים הרבי הנקוק וקווינסי ג'ונס.

ב-2014 חתם קולייר בחברת הניהול של קווינסי ג'ונס וב-2015 החל את סיבוב ההופעות הראשון שלו. לקראת הופעתו הראשונה תכנן ובנה כלי נגינה ייחודי אותו כינה "Harmonizer", יחד עם בן בלומברג ומעבדת המדיה במכון הטכנולוגי של מסצ'וסטס. המכשיר מבוסס על מקלדת ומיקרופון והוא מאפשר לבנות הרמוניות על בסיס צלילי הקול של הזמר בזמן אמת; כלי זה שוכלל עם השנים והפך לסימן ההיכר של קולייר בהופעות החיות שלו. בסיבוב ההופעות הראשון הוצבו על הבמה ה"הרמונייזר", שישה לופרים ומעגל של כלי נגינה נוספים, במרכזו ניצב לבדו קולייר שניגן בעצמו בכל הכלים. מאוחר יותר באותה שנה חימם את צ'יק קוריאה והרבי הנקוק בפסטיבל הג'אז במונטרה.

ב-2015, לאחר סבב ההופעות הראשון, החל קולייר לעבוד על אלבום הבכורה שלו. לשם מימון הפקת האלבום יזם קולייר פרויקט גיוס המונים בשם IHarmU, במסגרתו שלחו התורמים להפקת האלבום קטעי שירה קצרים של כ-10–15 שניות, וקולייר עיבד והקליט להם הרמוניות; סרטונים אלו פורסמו ברשתות והפכו גם הם לתופעה ויראלית. בשנת 2016 יצא האלבום In My Room, אותו הקליט, עיבד ביצע והפיק בעצמו בחדר האחורי הקטן של בית משפחתו בפינצ'לי. בשנת 2017 זכה קולייר בשני פרס גראמי על עיבודי השירים "Flintstones" ו-"You and I" מתוך האלבום.

 אלבומי Djesse וסיבובי ההופעות 
בשנת 2018 החל קולייר לעבוד על סדרת האלבומים Djesse, המורכבת מארבעה חלקים הכוללים 50 שירים, רובם שיתופי פעולה עם שורה ארוכה של אמנים. בדצמבר 2018, פרסם את החלק הראשון, Djesse Vol. 1.

ביולי 2019 פרסם את החלק השני, Djesse Vol. 2, שהתאפיין בשילוב כלים אקוסטיים נוספים. בשנת 2020 זכה קולייר בפרסי גראמי בטקס פרסי גראמי ה-62 על עיבוד השירים "" מתוך Djesse Vol. 1 ו-"Moon River" מתוך Djesse Vol. 2. ב-14 באוגוסט 2020, הוציא את החלק השלישי של הפרויקט, Djesse Vol. 3, אותו תיאר קולייר כמבוסס יותר על סאונד אלקטרוני. האלבום היה מועמד לגראמי בקטגוריית "אלבום השנה" בטקס פרסי גראמי ה-63. בנוסף, השיר "All I Need" קיבל מועמדות בקטגוריית "ביצוע ה-R&B הטוב ביותר" והשיר "He Won't Hold You" קיבל מועמדות בקטגוריית "העיבוד, האינסטרומנטל והקולות הטובים ביותר". ב-2024 ראה אור האלבום האחרון במסגרת הפרויקט, שהיה אף הוא מועמד בקטגוריית "אלבום השנה" בגראמי.

פרסום כל אחד מהאלבומים לווה בסיבובי הופעות ברחבי העולם. בהופעות אלו מנצח קולייר על הקהל כעל מקהלה, תוך סימון ידני של גובה הצליל שמבצעים הקולות השונים. סרטונים מהופעות אלו הפכו אף הם לוויראליים ברשת.

 האלבום The Light for Days 

ב-10 בספטמבר 2025 הכריז ג'ייקוב קולייר על אלבום חדש שכותרתו The Light for Days, המתוכנן לצאת ב-10 באוקטובר 2025. קולייר הצהיר כי "מאז שהשלמתי את סדרת האלבומים Djesse, אחד הדברים שרציתי להתמקד בהם ולחקור לעומק הוא מגבלותיו של כלי יחיד." ככלי למימוש הרעיון, The Light for Days נוצר במסגרת אתגר שהטיל על עצמו – כתיבת אלבום מלא בארבעה ימים בלבד, תוך שימוש רק בקולו ובגיטרה החמש־מיתרית הייחודית שלו, כלי שהגה וסייע לפתחו. עקב קוצר הזמן הקיצוני ציין קולייר: "הייתי צריך לעבוד כל כך מהר שלא יכולתי להסס – פשוט נאלצתי לזרום ולבטוח בתהליך."

 דיסקוגרפיה 
 אלבומי אולפן 
In My Room
 2018: Djesse Vol. 1
 2019: Djesse Vol. 2
 2020: Djesse Vol. 3
 2024: Djesse Vol. 4
 2025: The light for days

 פרסים ומועמדויות 
שנהפרסקטגוריהעבודה מועמדתתוצאהסימוכין2016Jazz FM Awardsפריצת השנהיוזמה דיגיטליתפרסי MOBOהופעת הג'אז הטובה2017פרס גראמיעיבוד: נגינה וקולות"Flintstones"עיבוד: אינסטרומנטלי או א-קפלה"You and I"2019Jazz FM AwardsPRS For Music Gold Award2020The Digital Awardפרס גראמיעיבוד: אינסטרומנטלי או א-קפלה"Moon River"עיבוד: נגינה וקולות"All Night Long"2021"He Won't Hold You"אלבום השנהDjesse Vol. 3הופעת ה-R&B"All I Need" 2022שיר ה-R&B"Good Days" עיבוד: נגינה וקולותThe Christmas Song (Chestnuts Roasting On An Open Fire)2023אלבום השנהMusic of the Spheres עיבוד: נגינה וקולות"Never Gonna Be Alone"2024"In the Wee Small Hours of the Morning"2025עיבוד: אינסטרומנטלי או א-קפלה"Bridge Over Troubled Water"אלבום השנהDjesse Vol. 4ביצוע מוזיקת העולם הטוב ביותרA Rock" Somewhere" 

 קישורים חיצוניים 



 הערות שוליים 

קטגוריה:מוזיקאים אנגלים
קטגוריה:זוכי פרס גראמי
קטגוריה:פורבס 30Under30: אירופה
קטגוריה:אנגלים שנולדו ב-1994